Liberiyada ayol Eboladan tuzalganidan 1 yil o‘tgach virusni oilasiga yuqtirdi

Liberiyada Ebola virusi bilan kasallangan ayol tuzalganidan 1 yil o‘tgach xastalikni oila a’zolariga yuqtirdi. Bu haqda The Lancet jurnaliga tayanib, “Interfaks” xabar bermoqda.

2015-yilning noyabrida 15 yoshli yigitga Ebola kasalligi tashxisi qo‘yildi. Shifokorlar uning oila a’zolari — onasi, otasi va 3 ta ukasini ham tekshiruvdan o‘tkazdi. Ota va 8 yoshli o‘g‘ilda virus aniqlandi, biroq ular yashab qoldi. 15 yoshli bemor esa bir necha kundan keyin vafot etdi.
Ona va uning 2 ta kenja o‘g‘lining sog‘lomligi aniqlandi. Ayol va uning 2 oylik o‘g‘lida esa, Ebolaga nisbatan immunitet borligi ma’lum bo‘ldi.
Shifokorlar ota va 2 ta o‘g‘ilda aniqlangan virusning 2014-yili G‘arbiy Afrikada tarqalgan epidemiya davridagi virus bilan o‘xshashligini aniqladi. O‘shanda epidemiya tufayli 11 ming kishi vafot etgan. Ma’lum bo‘lishicha, ayolning akasi 2014-yili aynan o‘sha epidemiya davrida kasallangan, ayol esa unga g‘amxo‘rlik qilgan va kasallik unga yuqqan. Biroq ayol tez orada tuzalib ketgan. 2015-yil sentabrda tug‘uruqdan keyin uning ahvoli og‘irlashgan. Shifokorlar buni Ebola xastaligining asoratlari, deya baholagan. Uning kasalligi vaqtida eri va farzandlari uning yonida bo‘lgan va ehtimol, aynan o‘sha vaqtda ular virusni yuqtirib olgan.
Shifokorlar virusning bemor tuzalganidan keyin ham uni bezovta qilishi mumkinligi va o‘sha davrda uning yaqinidagi odamlarga yuqishi mumkinligi haqida xulosa qilmoqda.